Primăria Capitalei încă nu are buget aprobat pentru acest an. Negocierile au eșuat și astăzi, iar discuțiile dintre primarul general și grupurile consilierilor municipali vor continua și în weekend, relatează Rador Radio România.
În funcție de rezultat, la începutul săptămânii viitoare, primarul general Nicușor Dan ar putea convoca o a treia ședință pentru a vota bugetul, mai ales că astăzi a fost ultima zi în care proiectul trebuia să treacă, pentru a nu afecta salariile a mii de angajați.
Discuțiile s-au blocat din cauza alocărilor aferente subvenției pentru termoficare și transport, pe care consilierii PNL le consideră insuficiente.
De asemenea, grupul PSD a propus creșterea salariilor angajaților primăriei cu cel puțin 16%, iar administrația a aprobat doar 10%, însă nici această majorare nu poate intra în vigoare fără adoptarea bugetului.